മദ്യം വാങ്ങാനെത്തുന്നവര്ക്കും വാക്സിന് നിര്ബന്ധമാക്കണം: ഹൈക്കോടതി കൊച്ചി: നിത്യോപയോഗ സാധനങ്ങള് വാങ്ങാന് കടയില് പോകുന്നവര് വാക്സിന് സ്വീകരിച്ചിരിക്കണമെന്ന നിബന്ധന മദ്യശാലകളിലെത്തുന്നവര്ക്കും നിര്ബന്ധമാക്കണമെന്നു ഹൈക്കോടതി. ഈ നിയന്ത്രണം എന്തുകൊണ്ടു മദ്യശാലകള്ക്കില്ലെന്നു ഹൈക്കോടതി സര്ക്കാരിനോടു വാക്കാല് ആരാഞ്ഞു. മദ്യം വാങ്ങാന് വാക്സിന് നിര്ബന്ധമാക്കിയാല് കൂടുതല് ആളുകള് വാക്സിനെടുക്കുമെന്നും കോടതി അഭിപ്രായപ്പെട്ടു. ഇക്കാര്യത്തില് വിശദീകരണം നല്കണമെന്നു കോടതി സര്ക്കാരിനോടാവശ്യപ്പെട്ടു. വാക്സിന് എടുത്തവര്ക്കോ ആര്.ടി.പി.സി.ആര് ടെസ്റ്റ് നടത്തിയവര്ക്കോ മാത്രമേ മദ്യം വില്ക്കുകയുള്ളുവെന്നു തീരുമാനമെടുക്കണമെന്നും കോടതി പറഞ്ഞു. കേസ് ഇന്നു വീണ്ടും പരിഗണിക്കും. മദ്യം വാങ്ങാനെത്തുന്നവരെ കാണുന്നത് കന്നുകാലികളെപ്പോലെയെന്നും കോടതി വിമര്ശിച്ചു. ബെവ്കോ വില്പനശാലകളില് ഇപ്പോഴും തിരക്കു കുറഞ്ഞിട്ടില്ലെന്നും ഈ വിഷയത്തില് സ്വമേധയാ എടുത്തകേസും മറ്റുഹര്ജികളും പരിഗണിച്ച ജസ്റ്റിസ് ദേവന് രാമചന്ദ്രന് പറഞ്ഞു.